Y tak kꞌaxnak chic ronojel reꞌ,
re Jesús y yoj re yoj ru-discípulos xojba pa Judea,
y chireꞌ xojecꞌue-va.
Y xeꞌbapon vinak re aj-chireꞌ chin xeꞌban-a bautizar.
Chupan chukaꞌ re tiempo reꞌ,
re Juan Bautista cꞌo chireꞌ pan Enón re cꞌo-apo chunakaj re tenemit rubiniꞌan Salim.
Rejaꞌ chireꞌ yeꞌruban-va bautizar re vinak,
roma chupan re lugar reꞌ qꞌuiy yaꞌ cꞌo.
Re vinak yeꞌbapon riqꞌuin chin yeꞌban-a bautizar.
Chupan re tiempo reꞌ re Juan cꞌamaje-na tiyaꞌ pa cárcel,
mareꞌ cꞌa nuban bautizar.
Y jecꞌo kavinak israelitas re xquibilaꞌ chiquivach quiqꞌuin re yeꞌtzekelben chin re Juan chij re andex che bautismo re más otz.
Xeꞌpa re yeꞌtzekelben re Juan xeꞌba riqꞌuin y xbequibij cha:
Maestro,
xeꞌchaꞌ.
Re Jun re xapon aviqꞌuin re jucꞌan chic-apo ruchi-yaꞌ Jordán,
re xabij che ja rejaꞌ re natzijoj rubeꞌ,
xa conojel re vinak yeꞌbapon riqꞌuin chin che yeꞌruban bautizar.
Re Juan xubij chique re yeꞌtzekelben richin:
Ja re Dios xtibin anchique re xticꞌueꞌ rukꞌij.
Y yex mismo yixtiquir yixbin andex re nbin yen,
che xa mana-ta yen re Cristo re bin che nitak-pa roma re Dios.
Yen xaxe nbin che xintak-pa chin che neꞌnyaꞌ rutzijol re ancheꞌ xteꞌka-va rejaꞌ.
Yen camas niquiꞌcot re vánma vocame,
roma xincꞌaxaj che camas je qꞌuiy vinak yeꞌbapon riqꞌuin re Jesucristo,
can anchaꞌl nibanataj riqꞌuin jun alaꞌ re ru-amigo jun chic alaꞌ re cꞌa baꞌ ticꞌule-va,
mareꞌ re ru-amigo niquiꞌcot che yeꞌrucꞌaxaj re je caꞌeꞌ yeꞌtzijon y quicꞌuan chic-quiꞌ.
Can rutaman che re xtan cꞌo chic-apo riqꞌuin re ruchijil.
Can xe-va re Jesucristo re rucꞌamon che cꞌo más rukꞌij,
jacꞌa yen más otz che manak nukꞌij.
Re Jun re kejnak-pa chilaꞌ chicaj,
jareꞌ re más nem rukꞌij que chakavach konojel yoj re yoj vinak.
Roma yoj re yoj vinak,
re kanaꞌoj can xe-oc re vovaꞌ chach re ruchꞌulef niqꞌuis-va-ka.
Can xe-oc reꞌ re yojtiquir nakatzijoj.
Jacꞌa re Jun re kejnak-pa chilaꞌ chicaj,
man anchaꞌl-ta-oc yoj,
roma rejaꞌ can cꞌo pa rueꞌ ronojel.
Re Jun re kejnak-pa chilaꞌ chicaj can jacꞌa re rucꞌaxam-pa y re rutzꞌeton can,
jareꞌ re noꞌrsekresaj-ka chakavach.
Pero re vinak man niquijo-ta niquicꞌul re noꞌrsekresaj-ka chakavach.
Y re vinak re nunimaj re noꞌrsekresaj-ka re Jun re kejnak-pa chilaꞌ chicaj,
can nunimaj che re rubin can re Dios can katzij-va.
Roma re Jun re xutak-pa re Dios chach re ruchꞌulef,
can ja-va re ruchꞌabal re Dios re nutzijoj.
Y re Dios can ruyiꞌom-pa re Espíritu Santo cha.
Y re Espíritu Santo re nuya-pa cha rejaꞌ,
man jun re nitiquir nibin jenipaꞌ.
Y re Dios camas nrajoꞌ re Rucꞌajol,
y pa rukꞌaꞌ rejaꞌ xujach-va ronojel.
Y re vinak re xtiniman chin re Rucꞌajol re Dios,
xticꞌueꞌ rucꞌaslen re man niqꞌuis-ta.
Jacꞌa re vinak re man nunimaj-ta re Rucꞌajol re Dios,
man cꞌa xticꞌue-ta rucꞌaslen re man niqꞌuis-ta.
Roma re vinak re man nunimaj-ta,
can cꞌo chic re ruyoval re Dios pa rueꞌ.